Αγαπητοί προσκεκλημένοι.

Φίλες και φίλοι

Ας μου επιτραπεί, πριν κάνω οποιαδήποτε άλλη αναφορά,

να αναφερθώ στο νέο μας Μητροπολίτη Σεραπίωνα,

που για πρώτη φορά παρευρίσκεται,

στην εκδήλωση κοπής της Πίτας του Επιμελητηρίου Θεσπρωτίας, κάτι, που μας γεμίζει χαρά.

Από τη θέση αυτή Σεβασμιότατε,

σας καλωσορίζω στην περιοχή μας και σας διαβεβαιώνω

ότι ήρθατε σ' έναν ευλογημένο τόπο,

που μπορείτε να συνδράμετε και να συμβάλλετε,

με την εσωτερικότητα και την πνευματικότητα, που σας διακρίνει,

τη θέληση για προσφορά, καθώς και με το μειλίχιο και ευγενικό σας ύφος,

αποστάγματα της ποιμαντικής διακονίας σας,

όχι μόνο στην αναζωογόνηση της τοπικής Εκκλησίας, αλλά και στην κοινωνική πρόοδο.

Και δεν αναφέρω τα παραπάνω για να σας κολακεύσω, δεν το χρειάζεστε άλλωστε,

αλλά γιατί αυτό το μικρό διάστημα που είστε κοντά μας,

έτσι σας αισθανόμαστε και πλέον σας θεωρούμε δικό μας άνθρωπο.

Το Επιμελητήριο Θεσπρωτίας είναι στη διάθεσή σας για οποιαδήποτε μορφή συνεργασίας

με κοινό γνώμονα και κεντρικό άξονα ένα καλύτερο αύριο,

μια καινούρια ημέρα για την περιοχή μας και τους ανθρώπους της.

Σεβασμιότατε,

Εμείς, σας απλώνουμε το χέρι της καρδιάς μας και σας μεταφέρουμε το πνεύμα της αγάπης μας,

όπως με ανακούφιση βλέπουμε ότι το ίδιο κάνετε κι εσείς προς εμάς.

Με αυτές τις προϋποθέσεις και υπό αυτό το πρίσμα,

ελπίζουμε, προσδοκούμε και προσμένουμε

μια γόνιμη, δημιουργική, και πολύκαρπη θητεία σας, στην ακριτική μας περιοχή

και μια ουσιαστική και αποδοτική συνεργασία μας.

Φίλες και Φίλοι

Σας καλωσορίζουμε στην εκδήλωση της κοπής της πίτας του Επιμελητηρίου Θεσπρωτίας,

η οποία φέτος διεξάγεται στην έδρα του Δήμου Σουλίου, την ιστορική Παραμυθιά.

Με την επιλογή μας αυτή, επιθυμούμε να αναδείξουμε την προσφορά του επιχειρηματικού κόσμου της περιοχής αυτής,

στη συνολική ανάπτυξη της Θεσπρωτίας.

Όπως είναι σε όλους πλέον γνωστό, τα Επιμελητήρια,

οι κορυφαίοι αυτοί θεσμοί,

αποτελούν τον επίσημο συμβουλευτικό φορέα της Πολιτείας για θέματα ενίσχυσης της επιχειρηματικότητας.

Ταυτόχρονα λειτουργούν ως δημόσιες δομές, με στόχο την υποστήριξη των μικρομεσαίων,

και όχι μόνο,

επιχειρήσεων, αλλά και την παροχή ποιοτικών υπηρεσιών προς αυτές.

Σε αυτή την διαδρομή, οι στόχοι του Επιμελητηρίου ήταν και είναι σαφείς και ξεκάθαροι,

Υπηρετεί πάντα τον διττό ρόλο του

ως σύμβουλος της Πολιτείας σε επιχειρηματικά, οικονομικά και αναπτυξιακά θέματα

και ως σύμβουλος στήριξης των μελών του.

Κύριο μέλημά μας είναι η στήριξη των μελών μας και η ανάπτυξη του φορέα μας

Σε αυτή την κατεύθυνση κινήθηκαν όλες οι προσπάθειές μας και το χρόνο που πέρασε,

 Στηριζόμενοι κυρίως στους τρείς δυναμικούς παραγωγικούς κλάδους του νομού μας.

Επιδιώξαμε την διατήρηση και αύξηση της τουριστικής μας περιόδου,

εντάσσοντας παράλληλα και τις περιοχές των ορεινών Δήμων στο τουριστικό μας προϊόν.

Την διαρκή προβολή της Θεσπρωτίας ως τόπο παραγωγής ποιοτικών αγροτικών προϊόντων

όπως φρούτα, ελιά και λάδι, ποτά, τυροκομικά προϊόντα, μέλι, αρωματικά φυτά και βότανα,

 προσελκύοντας νέους αγοραστές και επενδυτές στην περιοχή μας.

Την στήριξη λειτουργίας της ΠΟΑΥ για τις Υδατοκαλλιέργειες,

προκειμένου να δημιουργηθούν νέες μονάδες, νέες θέσεις εργασίας

και να διπλασιαστεί ή και να τριπλασιασθεί ακόμη, η παραγωγή της τα αμέσως επόμενα χρόνια.

Ολοκληρώσαμε επιτυχώς Εθνικά και Διακρατικά προγράμματα, για την στήριξη του επιχειρηματικού κόσμου της περιοχής.

Στα πλαίσια αυτά, το Επιμελητήριο Θεσπρωτίας,

τα μέλη του Διοικητικού Συμβουλίου και τα Στελέχη του,

οργανώσαμε και εκσυγχρονίσαμε τις Υπηρεσίες,

αξιοποιήσαμε προγράμματα προς όφελος των επιχειρηματιών,

υλοποιήσαμε έργα και δράσεις προβολής και εξωστρέφειας,

διεκδικήσαμε τα δίκαια αιτήματα κλάδων του νομού μας,

αλλά και εξυπηρετήσαμε τους συναδέλφους επαγγελματίες με αντικειμενικότητα,

χρησιμοποιώντας τις σύγχρονες ψηφιακές τεχνολογίες.

Συνεργαστήκαμε με τους κρατικούς φορείς, με την Περιφέρεια,

με την Αυτοδιοίκηση και με άλλες συνδικαλιστικές ή επαγγελματικές οργανώσεις,

 γιατί θεωρούμε, ότι μόνο μέσα από συνεργασίες και κοινούς αγώνες,

μπορούμε να αντιμετωπίσουμε τα μεγάλα προβλήματα του τόπου,

και να εκμεταλλευτούμε τις τεράστιες αναπτυξιακές προοπτικές και δυνατότητες που προσφέρει.

Το περασμένο έτος, αν και ήταν ένα έτος εκλογικό,

όπου παραδοσιακά εμφανίζεται μια κάμψη των δραστηριοτήτων των φορέων,

το Επιμελητήριο Θεσπρωτίας έσπασε την παράδοση και συνέχισε την υλοποίηση των δράσεών του.

Τα απτά αποτελέσματα των δράσεων αυτών, συμβάλλουν αποφασιστικά

για ένα καλύτερο μέλλον της περιοχής, των επιχειρηματιών και των κατοίκων της.

Οι δράσεις του Επιμελητηρίου αγκαλιάζουν όλους τους παραγωγικούς τομείς,

όπως ο τουρισμός, η παροχή υπηρεσιών, ο πρωτογενής τομέας και το εμπόριο.

Επίσης, οι δράσεις αυτές αποτελούν κρίσιμους παράγοντες, στην προσπάθεια για την προβολή και προώθηση της περιοχής,

την υποστήριξη της επιχειρηματικότητας, την αύξηση των εισοδημάτων και της απασχόλησης.

Δυστυχώς όμως,

τα τελευταία χρόνια είχαμε και αρνητικές εξελίξεις από την πλευρά της Πολιτείας,

λάθη, απώλεια ευκαιριών, παραλείψεις ή ολιγωρίες,

με αρνητικές επιπτώσεις για την ανάπτυξη του τόπου.

Αναφέρουμε χαρακτηριστικά ορισμένα μόνο παραδείγματα,

όπως η στασιμότητα στο θέμα της επέκτασης της λειτουργίας του Τελωνείου Μαυροματίου,

το οποίο αποτελεί διαχρονικό αίτημα του Επιμελητηρίου, τόσο για το ωράριο λειτουργίας, όσο και για τον εκτελωνισμό προϊόντων,

η καθυστέρηση στην ολοκλήρωση της μελέτης του δρόμου σύνδεσης της Εγνατίας Οδού με τα Ελληνοαλβανικά σύνορα,

η παντελής άρνηση συνεργασίας του νέου επενδυτή του λιμένα Ηγουμενίτσας σε ζωτικά αναπτυξιακά θέματα,

όπως η Μαρίνα, το Εμπορευματικό Κέντρο και η αξιοποίηση των τουριστικών καταφυγίων,

τα προβλήματα που αντιμετωπίζουν οι παραγωγοί του πρωτογενούς τομέα

και τα οποία οδηγούν με μαθηματική ακρίβεια, σε πωλήσεις ζωικού και φυτικού κεφαλαίου

με δυσμενείς όρους για τους αγρότες και κατ΄ επέκταση στην εγκατάλειψη των γεωργικών επαγγελμάτων και την ερήμωση της υπαίθρου.

Οι νέες φορολογικές ρυθμίσεις,

οι ασφαλιστικές αλλαγές,

η διαρκής έλλειψη ουσιαστικής χρηματοδότησης της αγοράς από το Τραπεζικό σύστημα,

η απουσία ΠΡΟΘΕΣΗΣ ενίσχυσης της μικρής οικογενειακής επιχείρησης από την Κεντρική Διοίκηση,

είτε οικονομικά με άμεση χρηματοδότηση

ή με έμμεση στήριξη, για παράδειγμα στο δυσβάσταχτο ενεργειακό κόστος,

είτε με μέτρα, όπως η διατήρηση ευνοϊκών ρυθμίσεων των οφειλών,

η προστασία από τραπεζικούς και λοιπούς οργανισμούς,

η μείωση των ασφαλιστικών επιβαρύνσεων με το αναγκαίο και καθόλα δίκαιο εξορθολογισμό τους,

η προστασία του παραγόμενου προϊόντος,

από όπου κι αν είναι αυτό προέρχεται,

οδηγούν αναπόφευκτα, την εναπομείνασα μικρή μας επιχειρηματικότητα,

στο κλείσιμο, στην «μαύρη» εργασία και στην ανεργία,

και την αγορά σε δραματική έλλειψη ρευστότητας.

Οι δείκτες ανάπτυξης της χώρας, που ανακοινώνονται και δημοσιεύονται κατά περιόδους,

και η βελτίωση της πιστοληπτικής της ικανότητας,

μας δημιουργούν την εντύπωση, ότι εμείς, μάλλον ζούμε σε άλλη χώρα!

Αν θέλουμε να πάμε πραγματικά μπροστά, η κατάσταση αυτή πρέπει να αλλάξει ριζικά.

Η Κεντρική Ένωση Επιμελητηρίων, έχει διατυπώσει συγκεκριμένες προτάσεις,

όχι μόνο για την προάσπιση των συμφερόντων του επιχειρηματικού κόσμου,

αλλά γενικότερα για την συνολική οικονομική και βιώσιμη ανάπτυξη της χώρας.

Το Επιμελητήριο Θεσπρωτίας, επίσης έχει προτείνει ειδικά μέτρα, τα οποία αν εφαρμοστούν αποτελεσματικά,

δημιουργούν μια μεγάλη αχτίδα αισιοδοξίας

ότι επιτέλους τα πράγματα μπορούν να αλλάξουν και στη Θεσπρωτία.

Οι ευκαιρίες που προδιαγράφονται για τα επόμενα χρόνια δεν πρέπει να πάνε χαμένες.

Οι χρηματοδοτήσεις από ευρωπαϊκά προγράμματα και εθνικούς πόρους υπάρχουν,

και θα συνεχίσουν να υπάρχουν.

Οι προτάσεις για την αξιοποίησή τους διατυπώνονται και οριστικοποιούνται.

Αυτό που μένει είναι η οργανωμένη και συστηματική προσπάθεια διεκδίκησης.

Μπροστά σε αυτή τη μεγάλη πρόκληση, το Επιμελητήριο Θεσπρωτίας δηλώνει παρών.

Δεν μπορεί όμως να τα καταφέρει όλα μόνο του.

Στο πλαίσιο αυτό θα επιδιώξουμε συνεργασίες με όλους τους φορείς,

με ανοικτές διαδικασίες, διαφάνεια και μοναδικό κριτήριο την ανάπτυξη της περιοχής και την ευημερία των κατοίκων της.

Προσωπικά, έχοντας την τιμή να εκλέγομαι Πρόεδρος του Διοικητικού Συμβουλίου του Επιμελητηρίου από το 2006 έως και σήμερα,

έχω αποδείξει ότι εργάζομαι με όρους ισονομίας, διαφάνειας και αποτελεσματικότητας.

Το ίδιο σκοπεύω να κάνω και στο μέλλον.

Έχοντας πλέον και την ιδιότητα του αιρετού της πρωτοβάθμιας αυτοδιοίκησης,

δηλώνω ότι θα χρησιμοποιήσω τη θέση αυτή ως γέφυρα συνεργασίας και συντονισμού μεταξύ του Επιμελητηρίου και των Δήμων,

για κοινές δράσεις και διεκδικήσεις σε τομείς κοινού ενδιαφέροντος

όπως: τουρισμός, ανάπτυξη πρωτογενούς τομέας, προβολή και προώθηση της περιοχής, υποστήριξη της επιχειρηματικότητας, αύξηση της απασχόλησης.

Φίλες και Φίλοι

Ο δρόμος είναι ακόμη μακρύς, με πολλές και πολύ σημαντικές προκλήσεις.

Το Επιμελητήριο Θεσπρωτίας, βρίσκεται σταθερά στο πλευρό της μικρής και μικρομεσαίας επιχείρησης του Νομού μας,

και θα συνεχίσει, Διοίκηση και Στελέχη,

να ενεργεί για την διασφάλιση των συμφερόντων της τοπικής επιχειρηματικής μας κοινότητας και την προκοπή του τόπου μας.

Σε αυτό το σημείο, θέλω να ευχαριστήσω από καρδιάς για άλλη μία φορά

τα μέλη του Διοικητικού Συμβουλίου και το Προσωπικό του Επιμελητηρίου

που χωρίς αυτούς δεν θα μπορούσαμε να υλοποιήσουμε τους στόχους μας.

Εύχομαι από καρδιάς να είσθε όλοι υγιείς, να έχουμε μια καλή και δημιουργική χρονιά,

γεμάτη υγεία, οικογενειακή ευτυχία και επαγγελματική επιτυχία σε όλους.

Εύχομαι επίσης Υγεία, Προκοπή, Δύναμη και Όραμα Προόδου στους τρείς νέο-εκλεγέντες Δημάρχους,

τον κο Αθανάσιο Ντάνη, τον κο Παναγιώτη Νταή και τον κο Βασίλη Τζίγκο.

- - - - - - - - - - - - -

Σε αυτό το σημείο θα ήθελα να ολοκληρώσω, όπως ακριβώς ξεκίνησα,

στρέφοντας εκ νέου το ενδιαφέρον μου στον Σεβασμιότατο,

και ως επιστέγασμα, όχι μόνο της παρουσίας του εδώ σήμερα

αλλά και της ανάληψης των καθηκόντων του πριν λίγο καιρό στην Μητρόπολη

να σας αποδώσουμε ως Επιμελητήριο, Σεβασμιότατε, με την εγκάρδια Ευχή μας,

τα δώρα αυτά να έχουν ουσιαστική συμβολή,

και ως προς το περιεχόμενο

και ως προς το συμβολισμό τους στην ποιμαντική σας πορεία.

Σας προσφέρουμε με αγνή και καλοπροαίρετη διάθεση,

ένα Σταυρό Ευλογίας και

ένα μπαστούνι για τους περιπάτους σας στην Θεσπρωτία.